Es paar Wuche speeter bini mit Ruume beschäftiget gsii. Das sött mä schiints hii und da uubedingt ä i de Büro und uff de Büechergstell  mache: ebä uufruume oder sogar ettän ettis eweggtue. Da chunt mer e stattlichs Buech miteme meijöörisch schüü gstaltete Buechdeggel und em Titel «Album 6. Division 1915» i d Finger. Inere farbige Rondelle sind da nebscht em Schwiizerchrüüz ä nuch d Wappe vu fascht allne Oschtschwiizer Kantüü uffeme Loorbeerchranz uufgreielet, mitere Soldatefoti zmittst inne. Wonis uuftue, findi uffem iiwändige Titelblatt e iidrügglis Bild: Voreme breite Alpepanorama stüünd hindereme drüüfache Stacheldraatzuu drii Schwiizer  Soldate und lueget i d Wiiti. Derzue isch gschribe: «Der unterzeichnete Kommandant der Sappeur-Kompagnie II/6 bestätigt, dass der Inhaber dieses Albums an der Schweizer Grenzbesetzung teilgenommen hat.» Ussem Vorwort miteme zümpftig vatterländische Theggscht merggt mä guet, we chriegsbereit de Manne due häd möse sii. Elei zu dene Wort vum Oberstdivisionär mitem intressante Name «Schiessle» gäbs e Huufe z schriibe - und eerscht recht zu dene Hunderte vu Foteni im ganze Buech. Miich het aber i eerschter Lini  wunder gnuu, wemm as das Buech ghört het, aber niene isch irgend e Name z finde gsii. Da troolet e Chaarte use, wos druuf gheisse het: «Anerkennungskarte für gute Leistungen im Schiessen im Aktiv-Dienst 1917, zuerkannt Sap. Zentner Mathias, geb. 1892 von Elm.» Und augebliggli hani wider gwüsst, woni ds Wort «Queschtiuune» das eerschtmal ghört ha.